Voldsom brand i landejendom ved Terndrup tirsdag aften. Brandårsag er endnu ukendt.

Alarmen lød tirsdag aften klokken 19.37, og meldingen lød, at der var brand i et stuehus på adressen Trinnerupvej ved Terndrup. Der var heldigvis ingen personer til stede, da stuehuset hurtigt stod i lys lue og var overtændt. Det var en genbo, der slog alarm, og ejeren af ejendommen blev kontaktet. Vagtchef hos Nordjyllands Politi, Bruno Brix, fortæller, at stuehuset var overtændt, og det brænder så meget, at det forventes at vare tre timer, før branden endeligt er slukket. - Der skal efterslukkes, og så ser vi, om vi kan finde en brandårsag. Hvis ikke tilkalder vi brandteknikere, siger vagtchef Bruno Brix.